སློབ་གྲྭ་ཞེས་པ་ནི་ཕྱིའི་ར་བ་དང་ནང་གི་ཁང་ཁྱིམ་ཁོ་ནས་གྲུབ་པ་ཞིག་གཏན་ནས་མ་ཡིན་པར།གཙོ་བོ་རིག་གནས་ཀྱི་རྒྱགས་ཕྱེ་འཚོལ་བའི་སློབ་མ་ཡོད་པས་སློབ་གྲྭར་འབོད་པ་དང་།དེ་ཡི་དབང་གིས་རིག་གནས་མི་ཚེའི་འཚོ་རྟེན་དུ་བྱེད་པའི་དགེ་རྒན་གྱི་ལས་ཀ་བྱུང་ཞིང་དེ་སྒྲུབ་མཁན་གྱི་མི་མང་པོ་ཞིག་ལ་ད་གཟོད་དགེ་རྒན་ཞེས་པར་འབོད་པ་ཡིན་པས།སློབ་མ་དང་དགེ་རྒན་ནི་སློབ་གྲྭ་ཞིག་གི་འགྲུབ་རྒྱུ་གཙོ་བོ་དག་ཡིན་ཞིང་།དེ་ཡང་སློབ་ཁྲིད་ཀྱི་ལས་ཀ་ལ་བརྟེན་ཅིང་འབྲེལ་བར་གདའ་ཕྱིར།དགེ་རྒན་གྱིས་ཅི་ཞིག་འཁྲིད་པ་ལ་བསླབ་དེབ་དང་།ཇི་ལྟར་འཁྲིད་པ་ལ་འཁྲིད་ཐབས་དང་།གང་ལ་འཁྲིད་པ་ལ་སློབ་མ་བཅས་ནི་ངེས་པར་མེད་ཐབས་མེད་པས།བསླབ་དེབ་ནི་ཅི་ཞིག་འཁྲིད་བྱའི་དཔེ་གཞི་ཙམ་ལས་གང་ཞིག་འཁྲིད་བྱའི་ནང་དོན་ཡོད་ཚད་མ་ཡིན་པས།དགེ་རྒན་དག་གིས་སློབ་འཁྲིད་དངོས་གཞི་མ་ཚུགས་པའི་གོང་རོལ་ལ་ཅིས་ཀྱང་བསླབ་དེབ་ཀྱི་སྒྲིག་གཞི་དང་།ནང་དོན།དམིགས་ཚད་བཅས་ལ་ཡང་ཡང་དཔྱད་ཅིང་།སྐད་ཡིག་ལྟ་བུར་མཚོན་ན་དེབ་དེའི་ནང་དུ་ཐ་སྙད་ག་ཚོད་ཤེས་དགོས་པ་དང་།ཚིག་གི་སྦྱོར་བ་ཅི་དང་གང་འདྲར་འདྲིས་སུ་འཇུག་པ་དང་།རྩོམ་ཡིག་གང་དག་འཁྲིད་པ་བརྒྱུད་ནས་ཀློག་པ་དང་བཤད་པ་དང་འབྲི་བའི་ནུས་པ་ཅི་འདྲ་སྐྱེད་དུ་བསྲིང་བ་བཅས་ངེས་པར་བྱས་རྗེས།གང་ལ་འཁྲིད་བྱའི་འཛིན་གྲྭའི་རིམ་པ་དང་།འཛིན་གྲྭ་དེའི་སློབ་མའི་གྲུབ་ཚུལ།སློབ་མ་དག་གི་རྨང་གཞིའི་ཁྱད་པར།ཐ་ན་སློབ་སྦྱོང་གི་སྤྲོ་བ་བཅས་ལ་རྒྱུས་ལོན་གསལ་པོ་བྱེད་པ་དང་ཆབས་ཅིག་ཏུ།འཁྲིད་བྱའི་ནང་དོན་དེ་རིགས་ཇི་ལྟར་འཁྲིད་པའི་ཐབས་གང་ཞིག་བསྟེན་པར་བྱ་བའི་ཐད་དུ།མི་རིགས་ཐ་དད་པའི་སློབ་མ་རྣམས་ལ་རིག་གནས་གོམས་སྲོལ་མི་འདྲ་བའི་དབང་གིས།བསམ་བློའི་འདུ་ཤེས་འཛིན་སྟངས་ཀྱང་མི་འདྲ་བ་ཡོད་པའི་ཆོས་ཉིད་དང་མཐུན་པར།ཐོག་མར་སློབ་མ་ཐུན་མོང་གི་འཚོ་བ་དང་འདྲིས་ཆེ་བའི་ཤེས་བྱ་རྒྱུགས་ཆེ་ཞིང་རྟོགས་སླ་བ་ནས་མགོ་བརྩམས་ཏེ།རིག་པ་ཡས་བགྲོད་ཀྱི་སྒོ་ནས་སློབ་པའི་ཐབས་སྩོལ་ཞིང་།དེ་ལ་ཡང་སློབ་མའི་སྤྲོ་བ་འདེགས་པ་གལ་ཆེ་བས།དགེ་རྒན་རང་གི་སྐད་ཆའི་བརྗོད་ལུགས་དང་།ལུས་ཀྱི་སྟངས་སྟབས།ལག་པའི་ཕྱག་རྒྱ།སྒོ་སམ་བཀོད་སྒྲིགདྲི་བ་འདོན་ལུགས་བཅས་ཀྱང་དུས་བསྟུན་བཅོས་སྒྱུར་དང་།བབ་བསྟུན་གང་འཚམ་དུ་སྤྱད་དེ།སློབ་མ་རྣམས་ནམ་ཡང་འཁྲིད་བྱའི་བསླབ་ཚན་དེ་ལ་རེ་བསྒུག་ཆེ་ཞིང་།འཁྲིད་མཁན་དགེ་རྒན་དེ་ལ་ནམ་ཞིག་འཕྲད་འདོད་སྐོམ་པ་ཆུ་འདོད་བཞིན་ཆེ་ན།སློབ་མ་རྣམས་རང་བཞིན་གྱིས་བསླབ་བྱ་དེ་སྦྱང་བའི་སྤྲོ་བ་འཕེལ་ཞིང་།དགེ་རྒན་དེ་ལ་དད་པ་ངང་གིས་འབྱུང་བས།དགེ་རྒན་ལ་གུས་པ་ཞེས་པ་ནི་མ་གཞི་སློབ་མ་རྣམས་ཀྱིས་དགེ་རྒན་དེ་དང་དེས་འཁྲིད་བྱའི་བསླབ་ཚན་ལ་འཆིང་བའི་ལྟ་ཚུལ་ཞིག་ཡིན་པས།དགེ་རྒན་ནི་སློབ་མ་རྣམས་བསླབ་ཚན་དེའི་དཀྱུས་ལམ་ལ་བཀྲི་བའི་ལམ་པ་དང་།རིག་པའི་རྟ་མཆོག་དེ་རིགས་བང་དུ་སྐུལ་བའི་འཆིབ་པ་ལྟ་བུའང་ཡིན་པས།སློབ་འཁྲིད་ཀྱི་སྤུ་ཀ་ཇི་འདྲ་ཡིན་པ་ནི་དགེ་རྒན་གྱི་སློབ་ཁྲིད་བྱེད་སྟངས་ལ་བརྟག་གིསློབ་མའི་ཚོགས་ཀྱི་རིག་པ་བཟང་ངན་ལ་བརྟག་པར་བྱ་རུ་མེད་པས།དགེ་རྒན་ཞེས་པ་ནི་ཡིག་ཆ་སྒྲོག་འདོན་པ་ཞིག་གཏན་ནས་མ་ཡིན་ལ།སློབ་མ་རྣམས་སློབ་གྲྭའི་ར་བར་འཚོ་བའི་རྫི་བོ་ཞིག་དེ་བས་ཀྱང་མ་ཡིན་པར།གང་ཞིག་འཁྲིད་བྱའི་ནང་དོན་སྤྱི་མཚན་པ་དང་ལྐོག་གྱུར་པ་དེ་རིགས་སྐད་ཆའི་སྨྲ་དག་ཅིང་བརྗོད་པ་གནད་དུ་འདྲིལ་བ།ཅི་བཤད་རིམ་པ་གསལ་ཞིང་ཡིད་ལ་འཛིན་བདེ་བ།ཤེས་བྱའི་གནད་འབིག་ཅིང་རིགས་འགེབས་བྱ་སླ་བ།སྦྱང་འདོད་ཀྱི་སྤྲོ་བ་འདེགས་ཤིང་རིག་གནས་ལ་དགའ་བའི་འདུ་ཤེས་བསྐྱེད་པ་ནི།སློབ་ཁྲིད་ཀྱི་བརྒྱུད་རིམ་ཧྲིལ་པོར་ཚེ་སྲོག་དང་ལྡན་པའི་མི་ལུས་ལ་དབུགས་ཀྱི་རྒྱུ་བ་ནམ་ཡང་ཁྱབ་འདུག་པ་བཞིན།སློབ་ཁྲིད་ཀྱི་བྱ་བ་ལ་ཟློས་གར་མཁན་པོའི་ཉམས་འགྱུར་དང་།རྒྱང་སྒྲོག་པ་ཡི་སྐད་གདངས།གྱེར་འདོན་པ་ཡི་འགྱུར་ཁུགས།བཞད་གར་བ་ཡི་སྤྲོ་ཉམས།རིག་གནས་པ་ཡི་ཡོན་ཏན།ཤེས་བྱའི་ལམ་སྣ་འདྲེན་པའི་ལམ་བུ་ལྟ་བུའི་བྱང་ཆ་ལྡན་དགོས་པར་མ་ཟད།སློབ་མ་རྣམས་ལ་སློབ་ཁྲིད་ཐེངས་རེར་ཉན་པ་ནི་རིག་པ་འཕེལ་ཞིང་ཤེས་བྱ་འཐོབ་པ།སྤྲོ་བ་རྒྱས་ཤིང་བསླབ་ལ་སྐུལ་བའི་རིག་གནས་འཁྲབ་སྟོན་གྱི་གཞེན་སྐུལ་ཐེངས་རེ་ཡིན་པའི་ཚད་ལ་བསླེབ་ན།དགེ་རྒན་རྣམས་ནི་སློབ་མ་སྐྱོང་བའི་སློབ་སྤྱི་དང་།རིག་པ་གསོ་བའི་དེད་དཔོན།དགེ་ལམ་ལ་སྐུལ་བའི་མཁན་པོ།ལུས་སེམས་སྐྱོང་བའི་ཕ་མ་བཅས་སུ་འགྱུར་བ་གདོན་མི་ཟ་ན།སློབ་ཁྲིད་ཐེངས་ཤིག་བྱེད་པ་ལ་གྲ་སྒྲིག་ལེགས་པོ་བྱ་དགོས་པས་གཞིར་བྱས་ཏེ།རང་གིས་སློབ་མའི་མདུན་དུ་ཐོག་མར་ཅི་ཞིག་བཤད་པ་ནས།མཇུག་མཐར་ཅི་ལྟར་བསྡུ་བའི་ཆ་ཐམས་ཅད་ལ་ཡང་ཡང་བསམ་ཞིང་བྱང་ཆ་ལྡན་པར་བྱ་བ་གལ་ཆེའོ།།